
Parlamentul  României

Camera  Deputaților

Comisia pentru industrii și servicii






                 București, 09.05.2018
                   Nr.4c-3/214/2018
AVIZ
asupra proiectului de Lege pentru aprobarea Ordonanței de urgență a Guvernului nr.8/2018 privind reglementarea unor măsuri în domeniul sănătății


În conformitate cu prevederile art.95 și 115 din Regulamentul Camerei Deputaților, republicat, cu modificările și completările ulterioare, Comisia pentru industrii și servicii a fost sesizată pentru aviz, în procedură de urgență, care va fi transmis Comisiei pentru sănătate și familie, care este sesizată în fond, cu proiectul de Lege pentru aprobarea Ordonanței de urgență a Guvernului nr.8/2018 privind reglementarea unor măsuri în domeniul sănătății, transmis cu adresa nr. P.L.x. 232 din 23 aprilie 2018, înregistrat la comisie sub nr.4c-3/214 din 24 aprilie 2018.



Consiliul Legislativ, cu avizul nr.126/27.02.2018, avizează favorabil proiectul de ordonanță de urgență cu observații și propuneri preluate de inițiator.


Consiliul Economic și Social, cu avizul nr.779/20.02.2018, avizează favorabil proiectul de act normativ, cu unele observații.



Senatul, în calitate de primă Cameră sesizată, a adoptat proiectul de lege în ședința din 16 aprilie 2018.

Proiectul de lege are ca obiect de reglementare stabilirea unui ansamblu de măsuri în domeniul sănătății, urmărindu-se amendarea mai multor prevederi din Legea nr.95/2006 privind reforma în domeniul sănătății, republicată, cu modificările și completările ulterioare, urmărindu-se, printre altele: crearea cadrului legal pentru constituirea registrelor naționale care cuprind un set de date raportate într-un format unic, crearea bazei legale pentru înființarea unor comitete sectoriale sau intersectoriale, stabilite pe domenii de specialitate, armonizarea prevederilor din Legea nr.95/2006, în sensul utilizării unei terminologii unitare, precum și crearea cadrului legal pentru ca sistemul informatic din sănătate să cuprindă și sistemele informatice de telemedicină rurală si sistemul informatic de telemedicină al apărării, transpunerea prevederilor Directivei (UE)2017/1752 a Comisiei de completare a Directivei 2001/83/CE a Parlamentului European și a Consiliului în ceea ce privește principiile și orientările vizând buna practică de fabricație a medicamentelor de uz uman, ținând cont de modificările Ordonanței de urgență a Guvernului nr.158/2005, instituindu-se o normă derogatorie de la regula generală privind stagiul minim de asigurare de 6 luni, astfel încât persoanele asigurate care la data de 1 ianuarie 2018 îndeplinesc stagiul minim de asigurare de o lună, să beneficieze de indemnizații pentru certificatele de concediu medical pentru incapacitate temporară de muncă, cauzată de boli obișnuite sau de accidente în afara muncii, concedii medicale pentru sarcină și lăuzie, concedii medicale pentru îngrijirea copilului bolnav, în condițiile legii.

Examinarea proiectului de lege a avut loc în ședința comisiei din 8 mai 2018.

În urma dezbaterilor, membrii comisiei au hotărât, cu majoritate de voturi, avizarea favorabilă a proiectului de lege în forma adoptată de Senat.


Prin obiectul de reglementare și conținutul său, proiectul de lege face parte din categoria legilor ordinare.


În conformitate cu prevederile art.75 din Constituția României, republicată, și ale art.92 alin.(9) pct.1 din Regulamentul Camerei Deputaților, republicat, cu modificările și completările ulterioare, Camera Deputaților este Cameră decizională.

PREȘEDINTE,

Iulian Iancu

Consilier parlamentar, Isabela Patricia Robe

